KOMISSION DELEGOITU ASETUS (EU) 2021/2244,

annettu 7 päivänä lokakuuta 2021,

Euroopan parlamentin ja neuvoston asetuksen (EU) 2017/625 täydentämisestä virallista valvontaa koskevilla erityisillä säännöillä elintarvikkeissa ja rehussa olevia torjunta-ainejäämiä koskevien näytteenottomenettelyjen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 19 artiklan 2 kohdan a alakohdan,

sekä katsoo seuraavaa:

(1) Asetuksessa (EU) 2017/625 vahvistetaan säännöt sellaista virallista valvontaa ja sellaisia muita virallisia toimia varten, joita jäsenvaltioiden toimivaltaiset viranomaiset suorittavat sen todentamiseksi, noudatetaanko unionin lainsäädäntöä muun muassa elintarvikkeiden turvallisuuden alalla tuotannon, jalostuksen ja jakelun kaikissa vaiheissa. Siinä säädetään erityisistä säännöistä, jotka koskevat virallista valvontaa sellaisten aineiden osalta, joiden käyttö saattaa johtaa kyseisten aineiden jäämiin elintarvikkeissa ja rehussa.

(2) Asetuksella (EU) 2017/625 kumotaan Euroopan parlamentin ja neuvoston asetuksen (EY) N:o 396/2005 (2) 27 artiklan 1 kohta, jota kuitenkin sovelletaan 14 päivään joulukuuta 2022 saakka, ellei delegoidulla säädöksellä vahvisteta aikaisempaa määräaikaa. Kyseisessä 27 artiklan 1 kohdassa säädetään virallisen valvonnan suorittamiseen liittyvistä erityisistä vaatimuksista, jotka koskevat näytteenottomenettelyjä elintarvikkeissa ja rehussa olevien torjunta-ainejäämien analysoimiseksi.

(3) Asetuksen (EU) 2017/625 19 artiklan 1 kohdassa vahvistetaan erityiset vaatimukset, jotka koskevat elintarvikkeissa ja rehussa olevien asiaankuuluvien aineiden jäämien virallista valvontaa, joka suoritetaan tuotannon, jalostuksen ja jakelun kaikissa vaiheissa.

(4) Elintarvikkeissa ja rehussa esiintyvien torjunta-ainejäämien valvonnan tavoitteena on varmistaa asetuksessa (EY) N:o 396/2005 vahvistettujen jäämien enimmäismäärien noudattaminen sekä arvioida kuluttajien altistumista torjunta-ainejäämille. Siinä edellytetään, että elintarvikkeista ja rehusta otetaan riittävä määrä erilaisia näytteitä sen varmistamiseksi, että tulokset ovat tyypillisiä markkinoille. Siinä edellytetään myös, että näytteet otetaan elintarvikeketjun asianmukaisimmissa näytteenottokohdissa.

(5) Tämän vuoksi on aiheellista täydentää asetuksen (EU) 2017/625 19 artiklan 1 kohtaa vahvistamalla virallisen valvonnan suorittamiseen liittyvät säännöt, jotka koskevat asiaankuuluvia menettelyjä näytteiden ottamiseksi elintarvikkeissa ja rehussa olevista torjunta-ainejäämistä.

(6) Koska asetuksen (EY) N:o 396/2005 27 artiklan 1 kohdassa vahvistettuja näytteenottoon liittyvää virallista valvontaa koskevia sääntöjä ei enää sovelleta 15 päivästä joulukuuta 2022, tätä asetusta olisi sovellettava kyseisestä päivästä,

ON HYVÄKSYNYT TÄMÄN ASETUKSEN:

1 artikla Asetuksen (EU) 2017/625 19 artiklan 1 kohdassa säädettyä torjunta-ainejäämien virallista valvontaa varten kunkin jäsenvaltion on otettava riittävä määrä erilaisia näytteitä elintarvikkeista ja rehusta sen varmistamiseksi, että tulokset ovat tyypillisiä markkinoille ottaen huomioon edellisten monivuotisten kansallisten valvontaohjelmien tulokset. Ensimmäisessä kohdassa säädetty näytteenotto on suoritettava niin lähellä myyntipaikkaa kuin on tarkoituksenmukaista.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 15 päivästä joulukuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä lokakuuta 2021. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).